Sommer-PL 2016
Sommer-PL 2016 er de 15. paralympiske lege og afholdes i perioden 7. – 18. september 2016 i Rio de Janeiro. Der er tale om et sportstævne med 23 sportsgrene inden for handicapidrætten. De paralympiske lege 2016 finder sted kort efter de olympiske lege 2016 og afholdes i lighed med de seneste tilsvarende stævner i samme by, hvorfor faciliteterne fra dette stævne i stor udstrækning anvendes til de paralympiske lege. Således vil såvel åbnings- som afslutningsceremonien finde sted på Maracanã Stadion, hvor de tilsvarende ceremonier til OL fandt sted.